Ledelsen i Region Hovedstaden og Region Sjælland har afskåret sig selv fra at udskifte det omstridte og kostbare it-system, Sundhedsplatformen, på en måde, så man kunne undgå at skulle sende opgaven i endnu et kostbart og tidskrævende udbud.

De to sjællandske regioner har dermed frataget sig selv muligheden for at koble sig på den elektroniske patientjournal – MidtEpj – som de jyske og fynske regioner er ved at finde sammen om, og som kunne være blevet en fælles national løsning.

Det skete, da it-direktørerne fra Region Hovedstaden og Region Sjælland i juni sidste år sagde nej tak til et tilbud fra Region Syddanmark om at få en option på at kunne tilslutte sig det it-system, som Region Syddanmark valgte efter et udbud.